สนช.ลงพื้นที่จังหวัดสุราษฎร์ธานีรับฟังปัญหาของประชาชนในพื้นที่เพื่อนำเสนอรัฐบาล
สนช.ลงพื้นที่จังหวัดสุราษฎร์ธานี รับฟังปัญหาของประชาชนในพื้นที่เพื่อนำเสนอรัฐบาล

ที่หอประชุมวชิราลงกรณมหาวิทยาลัยราชภัฏสุราษฎร์ธานี อำเภอเมือง จังหวัดสุราษฎร์ธานี นายอวยชัย อินทร์นาค ผู้ว่าราชการจังหวัดสุราษฎร์ธานี    กล่าวต้อนรับพลเรือเอก ทวี พงศ์พิพัฒน์ สมาชิกสภานิติบัญญัติแห่งชาติพร้อมคณะ   โดยมีสมาชิกสภานิติบัญญัติแห่งชาติ  และคณะพบประชาชนจังหวัดสุราษฎร์ธานี จำนวน 400 คน ประกอบด้วยสมาชิกองค์กรปกครองส่วนท้องถิ่น ตัวแทนภาคเอกชน ตัวแทนภาคประชาชน และตัวแทนเยาวชน ซึ่งคณะสมาชิกสภานิติบัญญัติแห่งชาติ  จัดโครงการสมาชิกสภานิติบัญญัติแห่งชาติพบประชาชน ณ จังหวัดสุราษฎร์ธานี ระหว่างวันที่ 26 -27 สิงหาคม 2560  โดยแบ่งเป็น 7 ชุด เพื่อลงพื้นที่เพื่อรับฟังปัญหาขยะมูลฝอย ณ เตาเผาขยะ หมูที่1 ตำบลมะเร็ด อำเภอเกาะสมุย ชุดที่ 2 รับฟังปัญหาการขออนุญาตประกอบกิจการโรงแรม ณ หาดเฉวง หมู่ที่ 1,2และหมู่ที่ 4 ตำบลบ่อผุด  อำเภอเกาะสมุย ชุดที่ 3  ลงพื้นที่พบตัวแทนกลุ่มสตรี ณ วัดสมุทราราม (วัดลิปะน้อย) ตำบลลิปะน้อย อำเภอเกาะสมุย ชุดที่ 4 ลงพื้นที่ รับฟังปัญหาการบุกรุก ยึดถือครอบครองพื้นที่ทะเลอ่าวบ้านดอน ณ อ่าวบ้านดอน ตำบลลีเล็ด อำเภอพุนพิน จังหวัดสุราษฎร์ธานี  ชุดที่ 5 ลงพื้นที่รับฟังปัญหาราคายางพาราและปาล์มนน้ำมันตกต่ำ ณ ห้องศาลจำลอง  มหาวิทยาลัยราชภัฏสุราษฎร์ธานี ชุดที่ 6 รับฟังปัญหาการจัดที่ดินทำกินให้แก่เกษตรกรผู้ยากจน ณ มหาวิทยาลัยราชภัฏสุราษฎร์ธานี และชุดที่ 7 รับฟังปัญหาของเยาวชน ณ อาคารเฉลิมพระเกียรติ 80 พรรษา มหาวิทยาลัยราชภัฏสุราษฎร์ธานี
ในช่วงเวลา 14.00 น. สมาชิกสภานิติบัญญัติแห่งชาติพร้อมคณะร่วมประชุมหารือกับส่วนราชการ โดยนายเจริญศักดิ์ ศาลากิจ กล่าวสรุปการรับฟังปัญหาต่างๆของประชาชนในพื้นที่จังหวัดสุราษฎร์ธานี ประเด็นการแก้ไขปัญหาการบุกรุกยึดถือครอบครองพื้นที่ทะเลอ่าวบ้านดอน การจัดที่ดินทำกินให้แก่เกษตรกรผู้ยากจน ปัญหาราคายางพาราตกต่ำ ปัญหาขยะมูลฝอย ปัญหาของกลุ่มสตรี และปัญหาของเยาวชน สมาชิกสภานิติบัญญัติแห่งชาติ ได้ลงพื้นที่รับฟังปัญหาต่างๆจากประชาชนที่เดือดร้อน เพื่อนำปัญหาต่างๆเสนอต่อผู้ว่าราชการจังหวัดสุราษฎร์ธานี เพื่อแก้ไขปัญหาต่อไป